ไทยพาณิชย์ปรับกลยุทธ์ รับมือโลกเปลี่ยน
ธนาคารไทยพาณิชย์กำลังอยู่ในช่วงผลัดใบภายใต้ผู้บริหารรุ่นใหม่ ทั้ง อาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร และ ญนน์ โภคทรัพย์ กรรมการผู้จัดการใหญ่
19 พ.ค. 2558

ธนาคารไทยพาณิชย์กำลังอยู่ในช่วงผลัดใบภายใต้ผู้บริหารรุ่นใหม่ ทั้ง อาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร และ ญนน์ โภคทรัพย์ กรรมการผู้จัดการใหญ่
นอกจากนี้ ยังมีรองกรรมการผู้จัดการใหญ่รุ่นใหม่ตามขึ้นมา เช่น พรรณพร คงยิ่งยง ที่ดูแลสาขา ภิมลภา สันติโชค ดูแลกลุ่มลูกค้าคอร์ปอเรตทั้งหมด และณรงค์ ศรีจักริน ดูแลสินเชื่อบุคคล เป็นต้น
ปัจจุบันธนาคารไทยพาณิชย์มีขนาดสินทรัพย์ใหญ่เป็นอันดับ 3 ของระบบธนาคารพาณิชย์ไทย ไล่ตามธนาคารกรุงไทยและธนาคารกรุงเทพมาติดๆ ชนิดหายใจรดต้นคอ และยังเป็นธนาคารที่ทำกำไรสูงสุดในระบบอีกด้วย
แต่แม้จะเป็นธนาคารในอันดับต้นๆ และทำกำไรสูงสุดได้อย่างต่อเนื่อง แต่ท่ามกลางสถานการณ์ด้านการเงินการธนาคารของโลกที่เปลี่ยนไปอย่างรวดเร็ว ทำให้ธนาคารไทยพาณิชย์ ภายใต้ผู้บริหารรุ่นใหม่ ต้องศึกษาและปรับตัวให้ทันกับสถานการณ์ที่เปลี่ยนไป
อาทิตย์ ระบุว่า ไทยพาณิชย์กำลังให้ฝ่ายกลยุทธ์ทำการศึกษาถึงการทำธุรกิจในอนาคตของธนาคารว่าจะเดินไปในทิศทางใด เพื่อรับมือกับสถานการณ์ที่เปลี่ยนไปได้
ทั้งนี้ ได้ตั้งโจทย์ให้ฝ่ายกลยุทธ์ศึกษาถึงปัจจัยต่างๆ ที่อาจจะเกิดขึ้นกับระบบธนาคารพาณิชย์ไทย รวมถึงปัจจัยด้านส่วนต่างอัตราดอกเบี้ยสุทธิ (NIM) โดยตั้งสมมติฐานว่า หาก NIM ของธนาคารพาณิชย์ไทยที่ปัจจุบันสูงกว่า NIM ของธนาคารพาณิชย์ในประเทศพัฒนาแล้วประมาณครึ่งหนึ่ง แต่ต่อไปหากลดต่ำลงไปเหลือเท่า NIM ของธนาคารในประเทศที่พัฒนาแล้ว รวมทั้งสมมติฐานที่ว่ารายได้จากค่าธรรมเนียมลดลง
นอกจากนี้ รูปแบบการกู้เงินของระบบการเงินโลกที่เปลี่ยนไป จากเดิมที่ธนาคารพาณิชย์เคยเป็นตัวกลางระหว่างผู้ฝากเงินและผู้กู้ ต่อมาได้ปรับเปลี่ยนเป็นธุรกิจเริ่มกู้โดยตรงมากขึ้น ด้วยการออกตราสารหนี้ประเภทต่างๆ เช่น หุ้นกู้ แต่ปัจจุบันด้วยเทคโนโลยีที่ก้าวหน้าขึ้น ทำให้ผู้กู้ในต่างประเทศใช้ระบบอินเทอร์เน็ตในการขอกู้เงินเพื่อให้ผู้ให้กู้แข่งขันกันเสนออัตราดอกเบี้ย ซึ่งจะทำให้ธนาคารพาณิชย์ถูกลดบทบาทการปล่อยสินเชื่อลงอีกมากเมื่อเทียบกับปัจจุบัน
ขณะเดียวกัน ยังมีปัจจัยการกำกับดูแลสถาบันการเงินของธนาคารแห่งประเทศไทย (ธปท.) ที่ต้องการปกป้องและคุ้มครองผู้ฝากเงิน แต่ในขณะเดียวกันก็มีผลทำให้ธนาคารพาณิชย์มีความสามารถในการแข่งขันลดลง เพราะไม่สามารถนำเสนอนวัตกรรมทางการเงินใหม่ๆ เพื่อรับมือกับคู่แข่งที่มาในรูปแบบใหม่ๆ ที่ไม่ใช่สถาบันการเงินได้อย่างเต็มที่
อาทิตย์ บอกว่า ปัจจัยเหล่านี้เป็นโจทย์ที่ฝ่ายกลยุทธ์จะต้องศึกษาว่าจะทำให้เกิดอะไรขึ้นกับธนาคารพาณิชย์และไทยพาณิชย์จะต้องเดินไปในทิศทางไหนจึงจะอยู่รอด เพราะหากไม่ปรับตัวให้ทันกับสถานการณ์ที่เปลี่ยนไปอย่างรวดเร็ว โอกาสที่ธนาคารพาณิชย์ของไทยจะสูญพันธ์ุก็มีอยู่
ทั้งนี้ เพื่อความอยู่รอด ธนาคารไทยพาณิชย์ตั้งเป้าหมายไว้ว่าจะต้องเป็นธนาคารที่ทุกคนเลือกใช้บริการ โดยมีโจทย์ข้างต้นในการหาคำตอบว่าจะไปให้ถึงเป้าหมายอย่างไร
นั่นคือแผนสำหรับรองรับไทยพาณิชย์ในอนาคต แต่ ณ ปัจจุบัน ที่เศรษฐกิจไทยฟื้นตัวช้ากว่าที่คาด ธนาคารไทยพาณิชย์จึงต้องปรับเป้าหมายการปล่อยสินเชื่อ จากเดิมที่ตั้งเป้าเติบโต 5-7% ลงมาเหลือ 5.5%
อาทิตย์เรียกหน้าที่ใหม่ครั้งนี้ของเขาว่าเป็น Change Agent เพราะธนาคารพาณิชย์จะอยู่แบบเดิมๆ ไม่ได้ จะต้องเปลี่ยน ซึ่งตัวเขาต้องสร้างให้แนวทางใหม่เกิดขึ้นให้ได้ทั้งวิธีคิด วิธีการทำงาน
ขณะที่ ญนน์ ในฐานะกรรมการผู้จัดการ ที่ต้องขับเคลื่อนการดำเนินงานของธนาคารไทยพาณิชย์ ระบุว่า ภายใน 3 ปีนี้ ธนาคารตั้งเป้าสร้างรายได้จากค่าธรรมเนียมให้สูงขึ้น โดยจะปรับสัดส่วนรายได้จากค่าธรรมเนียมต่อรายได้จากสินเชื่อเป็น 55 ต่อ 45 เพื่อรับมือสินเชื่อที่ยังชะลอตัวจากเศรษฐกิจที่ยังฟื้นตัวไม่เต็มที่
โดยปี 2558 ธนาคารลดเป้าสินเชื่อจากเดิมที่คาดว่าจะเติบโต 5-7% เหลือ 5.5% ตามเศรษฐกิจที่ชะลอตัวลง แม้ว่าไตรมาสแรกปีนี้จะปล่อยสินเชื่อเพิ่มขึ้น 3 หมื่นกว่าล้านบาทจากสิ้นปี 2557 หรือมียอดคงค้าง 1.81 ล้านล้านบาท โดยสินเชื่อรายใหญ่เพิ่มขึ้น 4.7% 
พร้อมกันนั้น ไทยพาณิชย์จะหันไปเจาะตลาดสินเชื่อรายย่อยในธุรกิจที่เริ่มฟื้นตัว เช่น สินเชื่อบ้าน สินเชื่อรถยนต์ เพราะเริ่มเห็นสัญญาณการใช้จ่ายของผู้บริโภคที่ดีขึ้น เช่น ยอดขายรถจักรยานยนต์ที่เพิ่มขึ้นทุกเดือนมาได้ 3-4 เดือนแล้ว รวมทั้งธุรกิจโลจิสติกส์ที่เริ่มกลับมา
“แม้จะมีปัญหาหนี้ครัวเรือนกดดันการใช้จ่ายอยู่ แต่ไทยพาณิชย์เชื่อว่าตอนนี้การจับจ่ายใช้สอยมาถึงจุดต่ำสุดแล้ว และอยู่ในช่วงเริ่มผงกหัว ส่วนเอสเอ็มอียอมรับว่ายังเหนื่อยอยู่” ญนน์ กล่าว